《木樨》
金朝·郦权

菊小未堪摘，荒池悴芙蕖。穷秋不慰眼，幽独将焉如。

殷勤蕊宫子，种桂庭之除。乘閒弄馀花，散落荒山隅。

从兹云月裔，漂泊生江湖。娟娟耐冻枝，便与群芳殊。

琉璃剪芳葆，蛾黄拂仙裾。唾袖花点碧，漱金粟生肤。

好风一披拂，九里香萦纡。兰蕙不敢友，荃荪正僮奴。

妄意此尤物，化工异吹嘘。不然九天香，安得独付渠。

托物寄深缊，古今一三闾。收揽名草木，自比君子徒。

惟兹不挂口，无乃圣不居。抑夫古简编，断缺秦火馀。

君看齐鲁臣，史笔逸其书。惜哉不可晓，临风为嗟吁。

尤怜元祐前，不及附欧苏。末路益可惜，例进宣和初。

仙根岂易致，百死不一苏。昔游汴离宫，识此倾城姝。

摩挲三品石，尚想狎客娱。却后十五年，微霜半粘须。

一枝再经眼，相对怜羁孤。不知苦何事，玉骨乃尔癯。

故人怜我老，尺书远招呼。要趁秋香浓，共此碧玉壶。

遥知婵娟客，与我笑一俱。

作者简介：金临漳人，字元舆，号披轩。工诗，与王庭筠、党怀英齐名。世宗大定十年进士。官至著作郎。